সংস্কৃতিমন্ত্রক
প্রধানমন্ত্রী ‘আজাদি কা অমৃত মহোৎসব’ উদযাপনের জন্য গঠিত জাতীয় কমিটির তৃতীয় বৈঠকে ভাষণ দিয়েছেন
নয়াদিল্লি, ০৬ অগাস্ট, ২০২২
প্রধানমন্ত্রী শ্রী নরেন্দ্র মোদী নতুন দিল্লিতে শনিবার ‘আজাদি কা অমৃত মহোৎসব’ উদযাপনের জন্য গঠিত জাতীয় কমিটির তৃতীয় বৈঠকে ভাষণ দিয়েছেন। লোকসভার অধ্যক্ষ, বিভিন্ন রাজ্যের রাজ্যপাল ও মুখ্যমন্ত্রী, কেন্দ্রীয় মন্ত্রী, রাজনৈতিক নেতৃবৃন্দ, সরকারি আধিকারিক, সংবাদ মাধ্যমের প্রতিনিধি, আধ্যাত্মিক গুরু, শিল্পী, চলচ্চিত্র ব্যক্তিত্ব এবং বিশিষ্ট জনেরা বৈঠকে উপস্থিত ছিলেন। ‘আজাদি কা অমৃত মহোৎসব’ উদযাপন শুরু হওয়ার পর থেকে এ পর্যন্ত কি কি কর্মসূচি বাস্তবায়িত হয়েছে, সে সম্পর্কে কেন্দ্রীয় সংস্কৃতি সচিব শ্রী গোবিন্দ মোহন বিস্তারিতভাবে জানিয়েছেন।
জাতীয় কমিটির প্রথম বৈঠক ২০২১ – এর ৮ মার্চ অনুষ্ঠিত হয়। এরপর, ১২ মার্চ, প্রধানমন্ত্রী ‘আজাদি কা অমৃত মহোৎসব’ উদযাপনের সূচনা করেন। পরবর্তীতে ২২ ডিসেম্বর দ্বিতীয় বৈঠক অনুষ্ঠিত হয়।
বৈঠকে প্রধানমন্ত্রী বলেছেন, দেশের প্রত্যেক নাগরিকের অংশগ্রহণের মাধ্যমে ‘আজাদি কা অমৃত মহোৎসব’ সাফল্যের মুখ দেখেছে। জনসাধারণের কাছে এই মহোৎসবের রেশ পৌঁছে দিতে জাতীয়, রাজ্য ও জেলাস্তরের কমিটিগুলি একযোগে কাজ করছে। শ্রী মোদী বলেছেন, স্বাধীনতা আন্দোলনের সময় দেশাত্মবোধের যে চেতনার উন্মেষ হয়েছিল, তা অভূতপূর্ব। দেশ গঠনের কাজে সেই চেতনাকে আমাদের বর্তমান প্রজন্মের মধ্যে ছড়িয়ে দিতে হবে। এই প্রেক্ষিতে প্রধানমন্ত্রী বলেছেন, ‘আজাদি কা অমৃত মহোৎসব’ আসলে দেশের যুবসম্প্রদায়ের জন্য সংস্কারের উৎসব। বর্তমানের তরুণ প্রজন্ম আগামী দিনে দেশকে নেতৃত্ব দেবেন। তাই, তাঁদের মধ্যে দায়িত্ব ও কর্তব্য বোধের চেতনাকে সঞ্চারিত করতে হবে, তাহলেই, স্বাধীনতার শততম বর্ষে যে ভারত গড়ার স্বপ্ন আমরা দেখেছি, তা বাস্তবায়িত হবে। তিনি আরও বলেছেন, পরিবর্তনের গতি আনতে প্রযুক্তি বিপ্লব সহায়ক হয়েছে। আগে যা অর্জন করতে অনেক দিন সময় লাগতো, এখন তা দ্রুত বাস্তবায়িত হচ্ছে। তাই, আমাদের যুব সম্প্রদায়ের দক্ষতা বৃদ্ধির প্রয়োজন, যাতে তাঁরা ভবিষ্যতে প্রযুক্তি ক্ষেত্রে যেসব চ্যালেঞ্জের সম্মুখীন হবেন, সেগুলিকে সমাধান করতে পারবেন।
স্বাধীনতা আন্দোলনে জনজাতি গোষ্ঠীর স্বাধীনতা সংগ্রামীদের অবদানের কথা উল্লেখ করে শ্রী মোদী সকলকে আদিবাসীদের জন্য গঠিত সংগ্রহশালাগুলি ঘুরে দেখার পরামর্শ দেন। তিনি বলেন, দেশের সীমান্তবর্তী অঞ্চলগুলিতে বসবাসকারী যুবসম্প্রদায়কে বিভিন্ন কর্মসূচিতে যুক্ত করতে হবে। প্রত্যেক জেলায় ৭৫টি সরোবর সংস্কারের যে উদ্যোগ নেওয়া হয়েছে, তা বাস্তবায়নের উপর গুরুত্ব দিয়ে প্রধানমন্ত্রী জল ও পরিবেশ সংরক্ষণ আন্দোলনকে তৃণমূল স্তরে নিয়ে যাওয়ার পরামর্শ দিয়েছেন। তাঁর ভাষণে তিনি বলেছেন, দেশের একতাকে শক্তিশালী করতে ‘এক ভারত, শ্রেষ্ঠ ভারত’ কর্মসূচিকে সুদৃঢ় করতে হবে। আমাদের ত্রিবর্ণরঞ্জিত জাতীয় পতাকাটি ঐক্যের প্রতীক, যে ঐক্য দেশের মানুষের মধ্যে ইতিবাচক মানসিকতা গড়ে তোলে এবং দেশকে সমৃদ্ধশালী করে তুলতে সাহায্য করে। আগামী ২৫ বছরে দেশকে সাফল্যের শীর্ষে পৌঁছে দেওয়ার জন্য যে সংকল্পগুলি নেওয়া হয়েছে, সেগুলিকে বাস্তবায়িত করতে হবে। প্রধানমন্ত্রী ‘আজাদি কা অমৃত মহোৎসব’ কর্মসূচিকে আরও কার্যকর করে তুলতে কমিটির সদস্যদের পরামর্শ আহ্বান করেছেন।
কমিটির সদস্যরা এই বৈঠক আয়োজনের জন্য প্রধানমন্ত্রীকে ধন্যবাদ জানান। বিভিন্ন পরামর্শ দেওয়ার পাশাপাশি, এ পর্যন্ত কি কি উদ্যোগ নেওয়া হয়েছে বৈঠকে তা নিয়ে আলোচনা হয়। এর আগে কেন্দ্রীয় স্বরাষ্ট্র মন্ত্রী শ্রী অমিত শাহ কমিটির সদস্যদের তৃতীয় বৈঠকে স্বাগত জানান। তিনি বলেন, এ পর্যন্ত জাতীয়, রাজ্য, জেলাস্তরে ৬০ হাজারেরও বেশি কর্মসূচি পালিত হয়েছে। প্রধানমন্ত্রী এবং কমিটির সদস্যরা মূল্যবান পরামর্শ দেওয়ায় শ্রী শাহ প্রত্যেককে ধন্যবাদ জানিয়েছেন। কেন্দ্রীয় সংস্কৃতি সচিব শ্রী গোবিন্দ মোহন বলেছেন, ‘আজাদি কা অমৃত মহোৎসব’ আজ জনআন্দোলনে পরিণত হওয়ায় এই কর্মসূচি দেশের প্রতিটি প্রান্তে পৌঁছে দেওয়া সম্ভব হয়েছে।
PG/CB/SB
(Visitor Counter : 265